Ying

Musim 1

Ying ialah kawan baik kepada Yaya. Pada mulanya, Ying adalah seorang yang pemalu, tetapi apabila dia bersin dia akan menjadi seorang yang sangat ceria. Setelah Ying diberikan Jam Kuasa oleh Ochobot, dia mendapat kuasa larian kilat dan dengan kuasa ini, Ying boleh berlari ke serata dunia dalam sekelip mata tanpa berasa penat. Ini juga membuatkan musuh-musuh jahat susah untuk menangkap Ying.

Musim 2

Di Sekolah Rendah Pulau Rintis, Ying merupakan saingan kuat kepada Yaya apabila tiba waktu ujian, membuatkan mereka bersaing untuk mendapatkan nombor pertama. Walau bagaimanapun, mereka tetap saling menghormati antara satu sama lain dan masih mengekalkan persahabatan erat mereka.

BoBoiBoy: The Movie

Ochobot telah diculik oleh pasukan Tengkotak dengan tujuan menggunakannya untuk mencari Klamkabot, sebuah Sfera Kuasa purba dan berkuasa yang menyembunyikan diri di Bumi. Ying bersama kawan-kawannya telah berlumba dengan masa untuk menyelamatkan Ochobot dan pada masa yang sama mendedahkan rahsia di sebalik misteri Sfera Kuasa.

BoBoiBoy Galaxy

Tiga tahun telah berlalu sejak peristiwa yang telah berlaku dalam filem, Ying kembali ke Pulau Rintis bersama Yaya selepas pergi melancong. Kemudian mereka dilantik oleh Cici Ko menjadi Lans Koperal dalam pasukan TAPOPS untuk membantu ahli-ahli lain mencari dan melindungi Power-Power Sphera yang bertaburan di seluruh galaksi, Ying dan yang lain mengembara di galaksi dan tidak dibenarkan untuk berada di Bumi buat sementara waktu.

Rupa

Ying memakai cermin mata yang berkanta bulat dan berbingkai biru. Dia memakai topi bulu berwarna kuning yang dihiasi dengan sebiji lencana bulat yang bergambar watak raksasa hijau dan Yaya di atas kepalanya dan latar belakang merah jambu. Dia memakai baju berlengan panjang yang berjalur biru, kuning dan putih, beralas anak baju yang separuh kuning dan separuh jingga di bawah dan tepi berbiru tua.
Dalam musim pertama, dia memakai seluar biru yang menutupi lututnya, dan kasut sukan berwarna kuning. Ying juga bercermin mata yang berwarna biru. Apabila dia bersin dan hilang kuasa, cermin matanya akan jatuh pada matanya, tetapi apabila dia bersin dan memulihkan kuasanya semula, cermin matanya akan naik ke atas topi (hanya berlaku dalam musim pertama).
Dalam musim kedua, rambut Ying mula memanjang. Dia juga memakai dua pin pada topinya.
Dalam musim ketiga, rambut Ying dipanjangkan lagi, poligon Ying bertambah dan ada sedikit perubahan pada seluar Ying.
Dalam BoBoiBoy Galaxy, Ying memakai baju berwarna kuning dengan jalur biru dan putih yang mendatar di kedua-dua lengannya yang panjang, berseluar jeans berwarna biru gelap dan berkasut kelabu dan kuning. Topinya kini berwarna kuning dan biru muda dengan dua biji lencana bulat.

Perwatakan

Ying adalah seorang yang pemalu tetapi setelah mendapat kuasa, dia menjadi seorang yang berani. Dia seorang yang sangat pandai di kalangan rakan-rakannya disebabkan kelebihan dia yang boleh membaca dan mempelajari sesuatu dengan pantas, sehinggakan dia dapat melompat kelas. Sebenarnya, Ying muda setahun daripada rakan-rakannya yang lain. Oleh sebab itu, dia berada di kelas 5 Jujur, iaitu kelas murid berumur 11 tahun. Dia juga seorang yang berusaha bersungguh-sungguh dalam bidang perlawanan dan peperiksaan, terutamanya dengan pesaing ketat peperiksaannya iaitu kawan baiknya, Yaya.
Dalam musim pertama, dia suka membuat usikan membuat panggilan telefon lalu muncul di depan penerima panggilan, walaupun sebelum menerima kuasanya (dengan menggunakan telefon bimbit). Ini semakin mudah setelah Ying menerima kuasanya, kerana dia tidak perlu dekat dengan penerima panggilan untuk memulakan usikan.
Walaupun perwatakannya sentiasa bertukar-tukar, namun dia tetap fokus dalam setiap perlawanan dan pertarungan. Dia akan berusaha untuk membantu kawan-kawannya yang berada dalam kesusahan. Jika ada serangan musuh yang laju, Ying adalah orang pertama yang akan mendapatkan kawan-kawannya yang tidak sempat mengelak.
Semasa dia terkena Pistol Emosi Y, dia berubah menjadi orang penakut dan juga pengecut. Kerana itu, dia mempunyai tabiat bersembunyi sendiri dengan daun besarnya.
Semasa dia dipengaruhi oleh EmotiBot, dia, bersama dengan Yaya, berubah menjadi orang yang suka menari sambil memberikan saran kepada BoBoiBoy dan kawan-kawan.